Document ID: 32013R0293

KOMISJONI MÄÄRUS (EL) nr 293/2013,
20. märts 2013,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses emamektiinbensoaadi, etofeenproksi, etoksasooli, flutriafooli, glüfosaadi, fosmeedi, püraklostrobiini, spinosaadi ja spirotetramaadi jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (1), eriti selle artikli 14 lõike 1 punkti a,
ning arvestades järgmist:
(1)
Etoksasooli, glüfosaadi ja püraklostrobiini jääkide piirnormid on sätestatud määruse (EÜ) nr 396/2005 II lisas ja III lisa B osas. Emamektiinbensoaadi, etofeenproksi, flutriafooli, fosmeedi, protiokonasooli, spinosaadi ja spirotetramaadi jääkide piirnormid on sätestatud määruse (EÜ) nr 396/2005 III lisa A osas.
(2)
Seoses kasutusloa andmisega toimeainet protiokonasooli sisaldava taimekaitsevahendi kasutamiseks rapsi-, lina-, unimaguna- ja sinepiseemnete puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Samasugune taotlus on esitatud seoses fosmeeti sisaldava taimekaitsevahendi kasutamisega lauaoliivide, kartulite ja rapsiseemnete puhul.
(4)
Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.
(5)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(6)
Toiduohutusamet jõudis oma põhjendatud arvamustes järeldusele, et seoses protiokonasooli kasutamisega rapsi-, lina-, unimaguna- ja sinepiseemnete puhul on vaja täiendavaid andmeid, et uurida jääkide püsivust vastavalt taimekaitsevahendite riskihindamises esitatud jääkide määratlusele. Lisaks rõhutas toiduohutusamet, et hea põllumajandustava hõlmab nii biksafeeni kui ka protiokonasooli sisaldavaid tooteid. Seepärast tuleks arvesse võtta ka biksafeeni jääkide piirnormide suurendamist käsitlevaid olemasolevaid andmeid. Seepärast ei peaks kehtivaid jääkide piirnorme muutma.
(7)
Muude taotluste kohta tegi toiduohutusamet järelduse, et kõik nõuded andmete kohta on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt hinnangule Euroopa 27 spetsiifilise tarbijarühma kokkupuute kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete äärmusliku tarbimise korral ilmnenud ohtu ületada aktsepteeritavat päevadoosi või akuutset standarddoosi.
(8)
Codex Alimentariuse komisjon võttis 7. juulil 2012 vastu (3) Codexi piirnormid (CXLid) emamektiinbensoaadi, etofeenproksi, etoksasooli, flutriafooli, glüfosaadi, püraklostrobiini, spinosaadi ja spirotetramaadi kohta. Need CXLid tuleks lisada määrusesse (EÜ) nr 396/2005 jääkide piirnormidena, välja arvatud normid, mis ei ole ohutud Euroopa tarbijarühma jaoks ning mille suhtes EL esitas reservatsiooni Codex Alimentariuse komisjonile (4).
(9)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(10)
Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkuseid kõnealuste normide kohta on arvesse võetud.
(11)
Muudetud piirnormide kohaldama hakkamisele peaks eelnema piisav ajavahemik, mille jooksul liikmesriigid ja huvitatud isikud jõuaksid piirnormide muutmisest tulenevate uute nõuete täitmiseks valmistuda.
(12)
Määrust (EÜ) nr 396/2005 tuleks seepärast vastavalt muuta.
(13)
Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete suhtes, mida on enne piirnormide muutmist seaduslikult toodetud ning mille kohta on olemas teave, et tarbijakaitse kõrge tase on tagatud.
(14)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Määruse (EÜ) nr 396/2005 kohaldamist kujul, nagu kõnealuses määruses oli sätestatud enne selle muutmist käesoleva määrusega, jätkatakse nende toodete puhul, mis on toodetud seaduslikult enne 6. aprilli 2013.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 6. oktoobrist 2013 fosmeedi jääkide piirnormide suhtes lauaoliivide ja rapsiseemnete (vastavalt koodidega 0161030 ja 0401060) puhul
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. märts 2013

Labels: 0
17
20
6